SL Uradni list Evropske unije C 125/2

Objava zahteve po registraciji na podlagi člena 6(2) Uredbe (EGS) št. 2081/92 o zaščiti označb porekla in geografskih označb

(2005/C 125/02)

Ta objava podeljuje pravico do ugovora na podlagi členov 7 in 12d navedene uredbe. Vsak ugovor tej zahtevi mora biti poslan s posredovanjem pristojnega organa države članice, države članice STO ali tretje države, priznano v skladu s členom 12(3) v roku šestih mesecev od te objave. Spremljajoče utemeljitve za objavo so navedene spodaj in zlasti po točki 4.6 jih je treba šteti za upravičene na podlagi Uredbe (EGS) št.2081/92.

POVZETEK

UREDBA SVETA (EGS) št. 2081/92

„PIMIENTO ASADO DEL BIERZO“

Št. ES: ES/00262/8.11.2002

ZOP ( ) ZGO ( X )

Ta povzetek je informativne narave. Za podrobnejše informacije so zainteresirane osebe in zlasti proizvajalci zadevnih proizvodov ZGO vabljeni, da si na nacionalni ravni ali pri službah Evropske komisije ogledajo celotno različico specifikacije (1).

1. Pristojna služba države članice:

Ime: Ministerio de Agricultura, Pesca y Alimentación. Dirección General de Alimentación. Subdirección General de Denominaciones de Calidad y Relaciones Interprofesionales y Contractuales. Naslov: Paseo Infanta Isabel, no 1. E-28071 MADRID. Telefon: (34) 913 47 53 94 Telefaks: (34) 913 47 54 10

2. Vlagatelj:

2.1. Ime: Promotora de la Indicación Geográfica Protegida Pimiento Asado del Bierzo 2.2. Naslov: c/ Padre Santalla no 3, 2o Dcha. 24400-PONFERRADA (León). Telefon: (987) 41 19 73 Telefaks: (987) 41 42 14 2.3 Sestava: Pridelovalec/Predelovalec (X) Drugo ( )

3. Vrsta proizvoda:

Razred 1.6: predelana paprika

4. Opis specifikacije:

(povzetek zahtev v skladu s členom 4(2))

4.1 Ime: „Pimiento Asado del Bierzo“

4.2 Opis: Proizvod, ki ga je treba zaščititi, je pražen, olupljen in konzerviran, jagodi podoben plod paprike Capsicum annuum L.

Uporabljena sestavina pripada populaciji „El Bierzo“. Plod je trikotne oblike in podolgovat, ima mehko lupino in tri ali štiri mešičke. Njegova teža presega 160 g, ima zaobljene robove in nima razcepljenega peclja. Obira se ga brez zelenih delov, ko je njegova barva svetlo do temno rdeča.

Pražene paprike so konzervirane cele ali v koščkih, so svetlo do temno rdeče barve in imajo rahlo razpokano površino. Zaradi vsebnosti ogljikovega hidrata, ki ne presega 5 %, je njihov prevladujoči okus rahlo oster. Okus, ki ostane v ustih, je blag in le nekoliko pekoč. Prevladuje tipičen vonj pražene paprike in dima. Zaradi nizke vsebnosti dietetičnih vlaken, ki ne sme preseči 3 %, je meso mehko. Za vsakih 100 g paprike je dovoljeno do 1,5 cm2 zoglenelih ostankov in do 10 semen.

4.3 Geografsko območje: Območje pridelovanja in proizvodnje se nahaja sredi okrožja Bierzo v pokrajini Leon, ki je del Avtonomne skupnosti Castile-Leon.

Obsega občine Arganza, Bembimbre, Borrenes, Cabañas Raras, Cacabelos, Camponaraya, Carracedelo, Carucedo, Castropodame, Congosto, Cubillos del Sil, Molinaseca, Ponferrada, Priaranza, Sobrado, Villadecanes-Toral de los Vados in Villafranca del Bierzo.

4.4 Dokazilo o poreklu: Za zagotovitev, da proizvod izvira iz tega območja:

4.5 Metoda pridobivanja: Zemljišča, primerna za pridelavo paprike z označbo, morajo imeti prst z ilovnato sestavo, pH med 5,0 in 7,0, in biti zasajena s papriko vrste Bierzo. Uporablja se le pasovno ali ciljno namakanje, ki preprečuje stik baze stebla z vodo. Paprike se obira ročno in v več fazah, pri čemer se v vsaki fazi izbere tiste paprike, ki imajo ustrezne karakteristike.

Da se paprike med prevozom v proizvodni obrat ne bi poškodovale, jih je treba prevažati v košarah ali drugih skladalnih zabojih z ustreznim prezračevanjem in zaščito pred sončnimi žarki.

Skladno z delovnim načrtom proizvodnega obrata se paprike po prevzemu predelajo, shranijo ali uskladiščijo.

Skladišča morajo biti suha, brez vlage in umazanije ter zunanjih vonjav, ki bi lahko vplivali na proizvod. Paprike ne smejo biti izpostavljene neposredni sončni svetlobi. Uskladiščene morajo biti tako, da jih je mogoče obračati in premeščati v enakomernih presledkih. Od obiranja do praženja sme preteči največ pet dni, to obdobje pa se podaljša na 10 dni, če so bile paprike ves čas od prejema uskladiščene.

Paprike se pražijo na žaru ali v pečici. Kot gorivo se lahko uporablja les (črnika, hrast, črni topol ali kostanj) ali plin (propan ali zemeljski plin).

Čas in temperatura praženja sta odvisna od vrste pečice in zrelosti plodu.

Po praženju se peclji, mrenice, lupine in semena ročno odstranijo na tradicionalni način, ne da bi bili plodovi kadar koli potopljeni v vodo ali kemične raztopine. Tekočina, ki obdaja paprike v embalaži, je njihov lastni sok, ki se izloči po praženju. Doda se lahko sol, oljčno ali semensko olje, limonin sok ali citronsko kislino.

Paprike so pakirane v steklenih ali kovinskih posodah. Vsaka posoda vsebuje do 780 g celih ali na koščke narezanih paprik.

4.6 Povezava:

Zgodovinska povezava

Dokazano je, da se je gojenje paprike začelo v Ponferradi sredi 17. stoletja. Mestni arhiv Ponferrade vsebuje dokument, Libro de Actas 1653-1669, v katerem se don Diego de Balboa pritožuje županu, don Pedru Gómez Bretónu, in mestnim svetnikom zaradi gojenja paprike in zahteva, da se praženje prepove, poraba pa zmanjša.

Gaspar Melchor de Jovellanos na svojih potovanjih skozi pokrajino Bierzo leta 1792 v svojem dnevniku omenja paprike Bembibre.

Priljubljena pesem, domnevno nastala v 19. stoletju, pripoveduje, kako so kip Virgen de la Encina, zavetnice Ponferrade in pokrajine Bierzo, na njen praznik nosile „štiri pimentere iz Ponferrade“.

Gospodinje v pokrajini so začele s tradicijo praženja paprike Bierzo in postale znane kot „pimentere“.

Prva manjša tovarna konzerv je bila zgrajena leta 1818 v mestu Villafranca del Bierzo in se je ukvarjala s proizvodnjo kandiranega sadja. Ta dogodek je zapisan v knjigi Antonia Fernández Moralesa z naslovom „Ensayos poéticos en dialecto berciano“, izdani leta 1861.

Leta 1900 je podjetje Ledo, ki je izdelovalo in prodajalo praženo papriko, sodelovalo na svetovni razstavi v Parizu.

Po letu 1974 je bilo v pokrajini Bierzo odprtih kar deset tovarn za konzerviranje paprike.

Kot poklon pimenteram stoji v Ponferradi trg s krožnim prometom, na katerem dva metra visoki bronasti kipi predstavljajo štiri ženske, ki lupijo papriko.

Naravna povezava

Imenovano območje obsega dolino s strmimi pobočji, obdano z gorami.

Okoliš Bierzo je naravna pokrajina, ki se nahaja severozahodno od Avtonomne skupnosti Castile-Leon in meji na pokrajini Galicijo in Asturijo. Nahaja se na nadmorski višini od 340 m do 2100 m.

Območje pridelave paprike namakajo reka Sil in njeni pritoki, Cúa in Burbia. S tem tvori del porečja reke Miño.

Prst, namenjena gojenju paprike, ima ilovnato sestavo, je temna, rahla, porozna in precej suha. Ima malo organskih snovi, kalcija, fosforja in natrija, razmerje ogljik/dušik pa je med 8 in 10. Njene pH vrednosti so rahlo kisle, med 5,5 in 7,0.

Pokrajina Bierzo ima mediteransko podnebje („índice de mediterraneidad“ 5,28). Je zelo primerna za gojenje paprike, saj ima veliko število sončnih ur, povprečno letno temperaturo 12,5 oC in povprečno letno količino padavin 800 mm.

Obdobje zmrzali, ki običajno traja od 11. novembra do 4. aprila, navadno omogoča sajenje paprike v začetku maja in obiranje od konca avgusta do začetka novembra.

V teh pogojih fotosinteza v rastlini ustvarja ogljikove hidrate, katerih vsebnost je manjša od 5 %, in ji daje rahlo trpek okus, vsebnost vlaken pa je manjša od 3 %, kar vpliva na njeno mehkost.

Proizvodni pogoji:

Tradicionalna metoda praženja, z uporabo ražnja ali pečice, daje papriki prekajeno aromo in okus, ki se z dodajanjem majhne količine oljčnega olja, soli, limoninega soka ali citronske kisline ne spremeni.

Zaradi postopka praženja, ročnega odstranjevanja mrenic in lupine ter dejstva, da se ne uporabljajo nobene kemične raztopine in nobeno pranje, niti z vodo, lahko na paprikah ostane nekaj zoglenelih drobcev ali semen.

4.7 Kontrola:

Ime: Consejo Regulador de la Indicación Geográfica Protegida „Pimiento Asado del Bierzo“ Naslov: C/ Ave María, 29, 1o, oficina 8. 24400-PONFERRADA (León). Telefon: 987 41 10 60 E-naslov: pimientobierzo@terra.es

Regulativni odbor za zaščiteno geografsko označbo „Pimiento Asado del Bierzo“ je nadzorni organ, ki je odgovoren za jamčenje usklajenosti s specifikacijo, Uredbo in določenimi pravili. Izpolnjuje zahteve, določene v standardu EN-45011: „Splošna merila za certifikacijske organe za proizvode“.

4.8 Označevanje: Nalepke odobri Regulativni odbor. Besedilo „Pimiento asado del Bierzo“ mora izstopati na nalepki in hrbtnih označbah. Nalepke so oštevilčene in jih izda Regulativni odbor.

4.9 Nacionalne zahteve:

— Zakon št. 25/1970 z dne 2. decembra o vinogradih, vinu in alkoholnih pijačah.

— Odlok št. 835/1972 z dne 23. marca o izvajanju Zakona št. 25/1970.

— Odredba z dne 25. januarja 1994, ki pojasnjuje ujemanje med špansko zakonodajo in Uredbo Sveta (EGS) št. 2081/1992 o zaščiti geografskih označb in označb porekla za kmetijske proizvode in živila.

— Kraljevi dekret št. 1643/1999 z dne 22. oktobra 1999, ki ureja postopke za predložitev vlog za vpis v register Skupnosti, imenovan Register zaščitenih označb porekla in zaščitenih geografskih označb.

— Ustavni zakon št. 4/1999 z dne 8. januarja 1999 o spremembi Ustavnega zakona št. 4/1983 o avtonomnosti Castile-Leon.

(1) Evropska komisija, Generalni direktorat za kmetijstvo, Služba za politiko kakovosti kmetijskih proizvodov, B-049 Bruselj.